# Joan Duch i Agulló

Joan Duch i Agulló (Terrassa, 1891 — Terrassa, 8 d'agost de 1968) fou un escriptor, periodista, pintor, decorador i dibuixant català.

## Biografia

Es va guanyar la vida en el camp de la pintura decorativa, però sobretot va destacar com a novel·lista i col·laborador habitual a la premsa local i barcelonina. Va escriure a revistes com La Veu de Catalunya, La Il·lustració Catalana, Catalunya, La Revista, D'Ací i d'Allà, Meridià, Mirador, i al diari terrasenc El Dia. Majoritàriament els seus articles són com a crític d'art, però també com a crític literari i assagista, i fins i tot algun conte o narració.
Com a pintor va col·laborar amb Joaquim Torres-Garcia en la realització dels frescos del Saló de Sant Jordi de la Generalitat de Catalunya i va exposar a diverses poblacions.
Participà en el món cívic i cultural terrassenc, sent un membre actiu de diverses entitats culturals i entitats polítiques.
A les seves novel·les s'ocupa de les qüestions socials i reflecteix les contradiccions i els problemes de la societat industrial. Duch fuig del model de novel·la burgesa per donar entrada al món obrer i els consegüents conflictes socials. Així doncs, Terrassa, les seves fàbriques i els seus obrers esdevenen els protagonistes de les seves obres.
Amb la Guerra Civil s'estroncà la producció literària de Duch, fins i tot va ser empresonat uns mesos. A partir d'aquí es dedicà principalment al seu ofici de pintor decorador, tot i que no deixà, encara que de manera molt tímida la seva passió per la literatura. Morí víctima d'un atropellament de trànsit.
El seu fons personal es troba a Arxiu Comarcal del Vallès Occidental i comprèn la cronologia 1928-1970.

## Obres
### Novel·la

* Díptic d'humor. Fragments del llibre inèdit "La cancó doméstica" (presentat als Jocs Florals de Barcelona de 1923)
* Homes i màquines (1930), anàlisi de problemes socials
* Els quatre amics (1930)
* Filigarses de Catalunya (presentat als Jocs Florals de Barcelona de 1932)
* L'hora de la multitud. Capítol III d'una novel·la inédita (presentat als Jocs Florals de Barcelona de 1933)
* Amor i banderes (1934)
* Vida triomfal (1935)
* Auli, fill de Pilat (1954)

### Dietari

* Anys negres (1936-1939) (2008), dietari escrit durant la guerra

## Referències

* ↑ «Joan Duch i Agulló». Gran Enciclopèdia Catalana. Barcelona: Grup Enciclopèdia Catalana.
* ↑ http://jornades.uab.cat/terrassaliteratura/sites/jornades.uab.cat.terrassaliteratura/files/jduch.pdf Arxivat 2023-01-30 a Wayback Machine. PDF
* ↑ http://cultura.gencat.net/arxius/fons/df_vallesocc.htm Arxivat 2004-12-24 a Wayback Machine.
* ↑ Arxiu Històric de la Ciutat de Barcelona. Fons 6B-Jocs Florals, Sèrie III-Pliques, any 1923, document 124
* ↑ Arxiu Històric de la Ciutat de Barcelona. Fons 6B-Jocs Florals, Sèrie III-Pliques, any 1932, document 109
* ↑ Arxiu Històric de la Ciutat de Barcelona. Fons 6B-Jocs Florals, Sèrie III-Pliques, any 1933, document 316

## Bibliografia

* ROIG I LLOP, Tomàs. El meu viatge per la vida 1939-1975. L'Abadia de Montserrat, 2005. Pàg. 240

## Enllaços externs

* El segle xx a Terrassa a través de la literatura. Joan Duch i Agulló Arxivat 2011-07-13 a Wayback Machine.
* Bust de Joan Duch i Agulló, obra de Cèsar Cabanes Badosa 1932 Arxivat 2010-09-25 a Wayback Machine. PDF